作者:徐鉉
標題:送薛少卿赴青陽
內容:我愛陶靖節，吏隱從絃歌。我愛費徵君，高臥歸九華。清風激頹波，來者無以加。我志兩不遂，漂淪浩無涯。數奇時且亂，此圖今愈賒。賢哉薛夫子，高舉淩晨霞。安民即是道，投足皆為家。功名與權位，悠悠何用誇。攜朋出遠郊，酌酒藉平沙。雲收遠天靜，江闊片帆斜。離懷與企羨，南望長諮嗟。